अब हर हाथ में स्मार्ट मोबाइल है। पूरी ऊर्जा उसी के साथ बिलाती जा रही है। उसी मोबाइल में ज्ञान के अनेक केंद्र हैं, जिनके सहारे जीवन भी संवारा जा सकता है। लेकिन अभी गांव की नई पीढ़ी उस तक पहुंच नहीं रही है। अब गांव के लोग भी शहराती बन कर मगन हैं। उन्हें भी मॉल के बारे में पता है। अब गांव के संतोष, मोहन, गणेश बहुत जल्दी शहर में बसने वाले हैं। वहां कर लेंगे मजदूरी, लेकिन गांव के किसी रोजगार या कुटीर उद्योग से भी तौबा। गांव के धूल-धूसरित जीवन से सब मुक्ति चाहते हैं। वे सब मुक्ति चाहते हैं। लेकिन मैं गांव और उसकी शीतल छांव चाहता हूं। नदी, तालाब, हरियाली, अमराई चाहता हूं। शहरों में यह सब दुर्लभ है। लेकिन मेरे या आपके चाहने से क्या होगा!